Вероника Кузнецова: «Мин башкалар кебек колхоз түгел!»

	Соңгы арада матбугатта күкрәкләрен иминиятләштергән яшь җырчы кыз Вероника Кузнецова турында гәп шактый куерды. Безнекеләр дә, чүлмәкчедән күрмәкче, дип, Мәскәү йолдызлары артыннан куа башлады кебек. Мин ир-ат түгел, шуңа да Татарстанның һәм Россиянең халык артисты Венера Ганиева классында Мәдәният һәм сәнгать университетында укучы Вероника белән күрешеп сөй­ләшү теләге күкрәкләрдән битәр башка сәләт­ләр турында да сораштырудан туды.	 Шушы көннәрдә яңалык буларак исемсез альбомы дөнья күрергә тиеш бит Кузнецованың. Аның янына әңгәмәгә барганда кызыксыну да юк түгел иде үзе. Имеш-мимешкә ышансаң, күк­рәкләрен якынча ярты миллион сумга иминиятләштергән кыз башкалар ише генә тү­гел­дер, ким дигәндә, «Бентли»да йөридер дә, Анна Семенович үзенең иминиятләштерел­мә­гән «байлыгы» белән аның янында «ял итәдер» инде...

Баксаң, Верониканы без соңгы бер-ике елда гына күреп белсәк, ул инде «Барс Рекордс» үзәге белән күптән хезмәттәшлек итә икән. 2010 елда, Чаллыда 10 нчы сыйныфта укыганда ук, әлеге музыкаль компания уздырган кастингта катнашып җиңү яулап, Айдар Галимов белән дуэт җырлау хокукын алган. Әмма Казанда югары уку йортында укый башлауга башаяк иҗатка чуммаган. Башта уку, аннан гына иҗат булган. Бүген Верониканың тамашачы белгән «Бердәнберем» (А.Әгъләмов көе, Л.Сабитова сүз.) һәм «Әллә инде көн­ләшәсең» (Таңсылу көе, Р.Шагаев сүз.) җырлары бар.

– Мин Казанга килгәнче, туып үскән шәһәрем Чаллыда иҗат белән актив рәвештә шөгыльләнә идем инде, – ди Вероника. – «Барс Медиа» белән элемтәм соңгы өч елда ныгыды. Бүгенгесе көн­дә үземне әлеге компаниянең тере тавышка һәм берничә чит телдә камил җырлый алучы җырчыларының берсе дип саныйм. Менә бүген-иртәгә альбомым дөнья кү­рәчәк. Аңа хәтта Рианна көнләшеп карарлык – прилавка янында торган һәркемнең күзе башта минем альбомга төшәчәк. Аның исеме дә, автор турында белешмә дә юк, тышында аллы-гөлле бизәлеш тә булмаячак. Фотограф үткәргән бу фотосессия үзе бер могҗиза – әлеге альбом тыңлаучыга зур бүләк булачак.

– Тамашачы ике җырыңны белә – исемсез альбомыңны кем кырылып алыр икән?

– Аның турында минем продюсерым да кайгырган иде, әмма мин аңа үземнең «атачагымны» әйттем. Әйе, мин күпчелек тамашачы көткән форматка туры килмим – мин колхоз түгел. Мин – башка. Компания тамашачы кемне яратасын белә. Безнең менталитет гади, тыйнак булуны күздә тота. Тик яшермим, мин андый түгел. Иҗатта нинди – тормышта да шундыймын. Ә андыйларга, кызганыч, безнең тамашачының күпчелек өлеше битараф... Тик минем башкалар кебек буласым килми – минем татарның Бейонсесы буласым килә. Репертуарымда инглиз һәм рус телләрендәге җырлар шактый.

– Альбомың татар телендә генә чыкмыймыни?

– Татар телендә генә шул, башка телдәге җырларны керт­сәң, аны чыгармаячаклар. Әмма бу альбомым өчен миңа беркем алдында да оят булмаячак. 21 яшьтә мондый дәрәҗәдә альбом тәкъдим итә алу – зур күрсәткеч. Әти-әнием дә минем белән горурланыр дим. Алардан тыш 8 яшьлек энекәшем Данил, кечкенә терьерыбыз өчен дә зур бүләк булачак ул. Эт тә – гаиләбезнең бер әгъзасы. Үз фатирым турында хыялланам, әти-әни дә булышабыз дип тора. Менә шул теләкләр чынга ашса, этемне дә Казанга алып килергә җыенам.

– Мин инде сине коттеджлы, «Бентли»лы кыздыр дигән идем.

– Минем акчам сәхнә эшчәнлегенә китеп бара. Кемдер сәхнәне акча эшләү урыны дип уйласа, бик нык ялгыша. Ул әле үзенә дә бик күп чыгымнар таләп итә. Мәсәлән, минем иң очсыз күлмәгем генә дә 30 мең сумнан артык. Машинам да юк әлегә, гәрчә мин җәмәгать транспортында йөри алмыйм. Миңа ирек кирәк – такси тотам.

– Фатир юк, машина юк – күкрәк иминият­ләш­терү ыштансыз арт санга пута бәйләү булып чыга түгелме соң?

– Күкрәкләремне иминиятләштерү фобиядән килә. Мин күкрәк рагыннан куркам. Ә болай өченче үлчәм­дәге күкрәкләрем өчен хәзер үземне тыныч тотам.

– Казанда бер дә күкрәк иминиятләштерүче компания турында ишеткән юк, Мәс­кәү тирәләрендә аның хакы 120 мең сумнан башлана, дигәннәре бар үзе... Пиар өчен сүз уйлап чыгару бу очракта очсызгарак төшә кебек.

– Пиар өчен түгел, үзем өчен. Аны ялгыш кына TMTV телеканалында ычкындырган идем, хәзер минем белән күрешергә теләгән һәр журналист шуңа басым ясарга тели. Төгәл хакын әйтәсем килми – сез әйткән сумма тирәсе. Мин Казанда эшләүче Мәскәү фирмасы филиалында иминиятләш­тердем.

– Шоу-бизнеска әйләнеп кайтыйк әле, тере тавышка җырлавың бик хуп, эшчәнлегеңне кай юнәлештә дәвам итәргә уйлыйсың?

– Мин «Барс Рекордс»та гомер буе эшләргә җыенмыйм. Чөнки кайбер җырчылар кебек, билгеле бер югарылыкка күтәрелү белән, җай гына бер урында таптана башлауны өнәмим. Минем өчен хет бер адым артка атлау булсын, әмма тукталу булмасын. Халыкка ярыйм дип, көтүгә иярәсем килми.

– Син ул көтүдән нәрсә белән аерылып торасың инде?

– Мин бик талантлы һәм бик чибәр. Эшчәнлегемне Казанда дәвам итәсем, әмма бөтенләй икенче юнәлештә иҗат итәсем килә. Мин хәзер яраткан кешемне очраттым. Аңа 24 яшь, ул – грузин егете. Владимир шулай ук музыка дөньясы кешесе – бүген ул минем баш мием дисәм дә була. Без бергә хезмәт­тәшлек итәргә уйлап торабыз. Шуңа өстәп бер елдан кияүгә чыгарга җыенам. Никах укыта алмасак та, әти-әнием каршы түгел.

– Бу синең беренче мә­хәббәтеңме?

– Юк, икенчесе, әмма соңгысы булачагына иманым камил. Без матур гаилә, өч баланың ата-анасы булырбыз, дип хыялланам.

– Мин инде буталып беттем, әле яңа гына иҗатта яңа сулыш турында сөйләдең, өч бала белән түгел, берсе белән дә нидер кыру җиңел түгел ул...

– Минем өчен башта – әни булу бәхете, аннан – иҗат. Кияүгә чыгып, балалар тапканда югалып торырмын, дип уйлыйм. Яшь әни буласым, аннан яшьлеген-матурлыгын югалтмаган хатын-кыз буларак сәхнәгә әйләнеп кайтасым килә. Кешеләргә башкалар җиткерә алмаганны җиткерергә телим. Минем тамашачым күп булмаса да, алар үзем кебек үк зәвыклы булачак дип ышанам.  
	Гөлнара ҖӘЛИЛОВА	
Шәһри Казан

	№   |  	


